ปรับฐานเมื่อไหร่
นักวิเคราะห์ส่วนใหญ่ยังมองว่าตลาดหุ้นไทยยังคงเคลื่อนไหวแบบ “ไซด์เวย์อัพ” ต่อไปครับ ส่วนคำถามที่ว่าแล้วจะปรับฐานเมื่อไหร่นั้น วิสัชนาของคำถามเชื่อว่าหลายๆ คนก็คงอยากจะรู้
9 ม.ค. 2561

ลูบคมตลาดทุน : ธนะชัย ณ นคร
นักวิเคราะห์ส่วนใหญ่ยังมองว่าตลาดหุ้นไทยยังคงเคลื่อนไหวแบบ “ไซด์เวย์อัพ” ต่อไปครับ
ส่วนคำถามที่ว่าแล้วจะปรับฐานเมื่อไหร่นั้น
วิสัชนาของคำถามเชื่อว่าหลายๆ คนก็คงอยากจะรู้
นักวิเคราะห์บางคนบอกว่าขณะนี้ยังคงไม่เห็นสัญญาณของการปรับฐาน
หรือพูดง่ายๆ คือ ดัชนียังคงวิ่งขึ้นต่อไป
ผู้บริหารที่เป็นนักวิเคราะห์บางคน บอกกับผมว่า หากหุ้นปรับลง จะเลี้ยงก๋วยเตี๋ยวเลย
ย้อนกลับไปดูตัวเลขดัชนีหุ้นไทยกันซักหน่อย
หากนับจากตลาดหุ้นเปิดทำการวันแรก (3 ม.ค.) ของปี 2561
ผ่านมาวานนี้ (8 ม.ค.) ดัชนีหุ้นไทยขึ้นมาติดต่อกันมา 4 วันทำการแล้ว หรือหากนับจากช่วงปลายปี 2560 ด้วย ก็ปรับขึ้นมาติดต่อกัน 5 วันทำการ
หรือย้อนกลับไปดูตัวเลขดัชนีสิ้นเดือน พ.ย. อยู่ที่ 1,799 จุด
วานนี้ดัชนีปิดที่ 1,792.81 จุด
นั่นหมายความว่า เมื่อนับจากช่วงต้นเดือนธันวาคม 2560 ดัชนีขึ้นมาแล้วเกือบ 100 จุด
เส้นกราฟวิ่งขึ้นมาแทบจะทะลุจอคอมพิวเตอร์ หรือสมาร์ทโฟนกันเลยล่ะ
นักวิเคราะห์สไตล์ “อนุรักษนิยม” หน่อยๆ ก็จะมองว่า ตลาดหุ้นไทยเข้ามาสู่เขตซื้อมากเกินไป หรือ Overbought
หุ้นขนาดใหญ่ที่มีมูลค่าหลักทรัพย์ตามราคาตลาด (มาร์เก็คแคป) มากๆ เช่น AOT (มาร์เก็ตแคป 1 ล้านล้านบาท) ราคาวิ่งขึ้นมาสูงมาก และเกินกว่าราคาเป้าหมายที่เป็นค่าเฉลี่ยของโบรกเกอร์ หรือ IAA Consensus แล้วนะ
AOT มีราคา IAA Consensus (63.00 บาท)
หุ้น TOP หรือไทยออยล์ เป็นหุ้นขนาดใหญ่อีกตัวที่ราคาเกินค่าเฉลี่ยของ  IAA Consensus (99.00 บาท)
“หุ้นขนาดใหญ่หลายตัวราคาเริ่มไม่วิ่ง อิ่มตัวแล้ว” นักวิเคราะห์ตั้งข้อสังเกตไว้ครับ
มีการยกตัวอย่างหุ้น PTT วานนี้ ที่ราคาขึ้นไปสูงสุด 472 บาท ก่อนจะลงมาปิด 466 บาท ลดลง 2.00 บาท เพราะมีแรงเทขายช่วงท้ายตลาดออกมา
แนวรับดัชนีของการปรับฐานในรอบนี้มองกันไว้ 1,760–1,770 จุด
นักวิเคราะห์กลุ่มนี้ย้ำว่า เป็นเรื่องปกติ หากเราจะเห็นดัชนีลงมาในวันเดียว 30-40 จุด
มีการวิเคราะห์กันไปด้วยว่า หากหุ้นปรับฐาน เพราะหุ้นขนาดใหญ่ถูกเทขายออกมา ก็จะเป็นช่วงเวลาของหุ้นขนาดกลางและเล็กกลับมาฟื้นตัว
พร้อมกับแนะนำหุ้นให้นักลงทุนเริ่มทยอยสะสมหุ้นในกลุ่มกลางและเล็กที่พื้นฐานดีเข้าพอร์ต
“จริงๆ เริ่มเห็นสัญญาณของการปรับฐานมาตั้งแต่วันศุกร์แล้ว”
“ต้องใช้ความระมัดระวังสูง เพราะอาจมีแรงขายหุ้นที่มีราคาแพง ที่มีพี/อี สูง และอัพไซด์จำกัดออกมา” นักวิเคราะห์คนเดิมกล่าวเตือนไว้ครับ
แต่นักวิเคราะห์อีกหลายคนก็มีมุมมองเชิงบวกว่า ราคาหุ้นที่วิ่งขึ้นมา ถึงอย่างไรก็ยังมีพื้นฐานรองรับ และหุ้นขนาดใหญ่หลายบริษัท ราคายังต่ำกว่า IAA Consensus
คือไม่ได้ขึ้นมาแบบลอยๆ
“ความเชื่อมั่นของนักลงทุนยังดี และภาพเศรษฐกิจโดยรวมก็ยังฟื้นตัว” นักวิเคราะห์บางคนให้ความเห็นไว้แบบนี้
นักวิเคราะห์กลุ่มนี้มองว่า ยัง “ไม่เห็นสัญญาณ” ของการปรับฐาน
หรือหากดัชนีตลาดหุ้นจะปรับลง ก็จะร่วงลงมาไม่มากนัก เพราะจะมีแรงซื้อเข้ามารองรับอยู่
ฟังแล้วก็ต้องพิจารณาข้อมูลกันดีๆ ครับ
แต่หากดูข้อมูลเกี่ยวกับตลาดหุ้นต่างประเทศประกอบ
ก็จะพบว่า ตลาดหุ้นไทยไม่ใช่ปรับขึ้นมาสูงหรือทำนิวไฮเพียงแห่งเดียว
ข้อมูลจาก บล.เอเซีย พลัส เขาระบุว่าตลาดหุ้นเดินหน้าทำ “นิวไฮ” (New High) หลายแห่ง
โดยเฉพาะตลาดหุ้นสหรัฐฯ ขึ้นไม่หยุดเลยตั้งแต่ปีที่แล้ว ส่วนอังกฤษก็ทำนิวไฮเหมือนกัน
ขณะที่เอเชียตะวันออกเฉียงใต้ ฮั่งเส็งของฮ่องกง ทำนิวไฮในรอบกว่า 10 ปี
ตลาดหุ้นญี่ปุ่น ทำสถิติสูงสุดในรอบเกือบ 27 ปี
ส่วนตลาดหุ้นในกลุ่ม TIP นั้น ทั้งอินโดนีเซีย ฟิลิปปินส์ และไทยทำ All Time High ไปแล้ว